Document ID: 32014D0218

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 9ης Απριλίου 2014 για την τροποποίηση των παραρτημάτων I, ΙΙ και ΙΙΙ της απόφασης 2011/432/ΕΕ σχετικά με την έγκριση, εξ ονόματος της Ευρωπαϊκής Ένωσης, της σύμβασης της Χάγης, της 23ης Νοεμβρίου 2007, για την είσπραξη, σε διεθνές επίπεδο, απαιτήσεων διατροφής παιδιών και άλλων μορφών οικογενειακής διατροφής (2014/218/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3 πρώτο εδάφιο, σε συνδυασμό με το άρθρο 218 παράγραφος 6 δεύτερο εδάφιο, στοιχείο β) και το άρθρο 218 παράγραφος 8 δεύτερο εδάφιο πρώτη περίοδος, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη του Ευρωπαϊκού Κοινοβουλίου (1), Εκτιμώντας τα ακόλουθα: (1) Το παράρτημα I της απόφασης 2011/432/ΕΕ του Συμβουλίου (2) περιέχει τις δηλώσεις στις οποίες πρέπει να προβεί η Ένωση κατά τον χρόνο έγκρισης της σύμβασης της Χάγης, της 23ης Νοεμβρίου 2007, για την ανάκτηση διατροφής παιδιών και άλλων μορφών οικογενειακής διατροφής σε αλλοδαπό κράτος (εφεξής «σύμβαση») σύμφωνα με το άρθρο 63 της σύμβασης αυτής. (2) Στο παράρτημα II της απόφασης 2011/432/ΕΕ περιέχεται η επιφύλαξη την οποία θα εκφράσει η Ένωση κατά τον χρόνο έγκρισης της σύμβασης, σύμφωνα με το άρθρο 62 της σύμβασης αυτής. (3) Στο παράρτημα III της απόφασης 2011/432/ΕΕ περιέχονται οι δηλώσεις στις οποίες θα προβεί η Ένωση κατά τον χρόνο έγκρισης της σύμβασης, σύμφωνα με το άρθρο 63 της σύμβασης αυτής. (4) Είναι αναγκαίο να τροποποιηθούν τα παραρτήματα I, ΙΙ και ΙΙΙ της απόφασης 2011/432/ΕΕ πριν η Ένωση καταθέσει την οικεία πράξη έγκρισης της σύμβασης λόγω της προσχώρησης της Κροατίας στην Ένωση την 1η Ιουλίου 2013 και λόγω της κοινοποίησης από ορισμένα κράτη μέλη τροποποιήσεων της επιφύλαξης και των δηλώσεων που τα αφορούν. (5) Το Ηνωμένο Βασίλειο και η Ιρλανδία συμμετέχουν στην έκδοση και στην εφαρμογή της παρούσας απόφασης. (6) Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2011/432/ΕΕ τροποποιείται ως εξής: 1) το παράρτημα I αντικαθίσταται από το κείμενο του παραρτήματος I της παρούσας απόφασης· 2) το παράρτημα II αντικαθίσταται από το κείμενο του παραρτήματος II της παρούσας απόφασης· 3) το παράρτημα III αντικαθίσταται από το κείμενο του παραρτήματος III της παρούσας απόφασης. Άρθρο 2 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 9 Απριλίου 2014.

Classification Labels:
2120
151
801
66
27

Label Descriptions:
{"2120": "Διεθνείς συμφωνίες", "151": "ΔΙΕΘΝΕΙΣ ΣΧΕΣΕΙΣ", "801": "Οικογενειακό Δίκαιο", "66": "Αστικό Δίκαιο", "27": "ΔΙΚΑΙΟ"}

EuroVoc IDs (Original): 3461
1538
4060
965
540
3467

EuroVoc IDs (Expanded): 3461
1538
4060
965
540
3467

Dataset Source: meu

Split: test